'Groter as Churchill se taak' – praag.co.za
Europese leiers het reeds gevra dat Brittanje vinnig moet optree om die skeiding van die EU te formaliseer. May het egter aangedui dat sy nie aangejaag sal word nie.
Die 59-jarige dogter van 'n dominee, is Brittanje se tweede vroulike premier met die oorspronklike "ystervrou", Margaret Thatcher, wat die weg gebaan het.
May staar groot uitdagings in die gesig en sal alles in haar vermoë moet doen om ernstige verdeeldheid in die geledere van die Konserwatiewe Party te oorbrug en die potensiële ekonomiese afname ná uittrede uit die EU, te behartig.
Nog 'n groot uitdaging is om pro-EU Skotland te verhinder om weer 'n veldtog vir onafhanklikheid te voer ten einde in die EU te bly. Sy sal ook nuwe globale handelsbande en diplomatieke alliansies in die ná-Brexit-era moet smee.
The Guardian het Woensdag berig: "Sy kom aan bewind in 'n tyd wat Churchill sou uitgedaag het."
May het saam met Cameron die siening gesteun dat Brittanje in die EU moet bly, en sy sal nou Euro-skeptici in haar eie party en die land moet oortuig dat sy nie van plan is om die implementering van uittrede uit die EU te systap nie.
"Brexit beteken Brexit en ons gaan 'n sukses daarvan maak," het sy gesê.
Sy is gewild in en om Maidenhead, die welaf dorp wes van Londen, wat sy sedert 1997 in die Britse parlement verteenwoordig.
May het pas vir Boris Johnson as die minister van Buitelandse Sake aangestel.
Sy is ongelukkig eerder bekend vir haar skoenliefde, veral luiperdvel-laarse, wat gereeld in die Britse pers opgemerk word.
Sy is selfs afgeneem waar haar skoenhak net voor 10 Downingstraat in die sypaadjie vashaak.
Skrywer praagGepubliseer op 14 Julie 2016 14 Julie 2016 Kategorieë Internasionale nuus, NuusSleutelwoord Brexit, Churchill, skoene, Theresa May